Bonifatius VI was die 112de pous van die Rooms-Katolieke Kerk. Pous Bonifatius VI is gebore in Rome die seun van Adrianus. Voor sy verkiesing is hy reeds twee keer afgeset eers as sub-diaken en later as priester (weens onsedelikheid ref. BBKL). Na 'n oproer wat gevolg het op die dood van Pous Formosus word hy in April 896 deur die teenstanders van sy voorganger tot pous verkies en regeer slegs vyftien dae tot sy dood in April 896. Vir ander kort pontifikate sien Lys van kortste pontifikate. Hy word opgevolg deur Pous Stefanus VI (VII). Die naam ‘Bonifatius’ beteken 'weldoener'. Pous Bonifatius VI het slegs vyftien dae regeer. Party bronne sê hy is dood aan jig, ander dat hy hardhandig afgeset is om plek te maak vir sy opvolger Pous Stefanus VI (VII), die kandidaat van die hertog van Spoleto. Tydens 'n konsilie in Rome in 898 het Pous Johannes IX Bonifatius se verkiesing ongeldig verklaar omdat Bonifatius weens sy afsettings nie verkiesbaar was nie. Desondanks word Bonifatius nog steeds gelys as 'n wettige pous in die "Annuario Pontificio".